钦定古今图书集成/理学汇编/字学典/第105卷 > 韩偓
## 钦定古今图书集成/理学汇编/字学典/第105卷 > 韩偓

按《唐书》本传：“韩偓，字致光，京兆万年人。擢进士第，为
翰林学士，迁中书舍人。昭宗在凤翔，迁兵部侍郎，进
承旨。”

按《梦溪笔谈》：“唐韩偓有手写诗百馀篇，在其四世孙
奕处，字淳劲可爱。庆历中，奕诣阙献之。又见偓《送𧦬
光上人》诗，亦墨迹也，与此无异。”

按《黄山谷集韩致光十一帖》，字字笔到。

按《宣和书谱》：韩偓字画虽无誉于当世，然而行书亦
复可喜。尝读其题怀素草书诗云“怪石奔秋涧，寒藤
挂古松，若教临水畔，字字恐成龙”之句。非潜心字学，
其作语不能迨此。今御府所藏《行书二仆射帖》《芝兰帖》。

按《悦生古迹记》：“宋贾似道家有韩偓《芝兰帖》。”